**יעקב גולדשמיט (רינגל)**

רינגל נולד בשלושים במרץ 1920 בעיירה מייניגוב בגרמניה. בשנת 1939 עלה ארצה והצטרף לגרעין אל-גביש, שם הכיר את רעייתו לעתיד שו (שולמית)ונולדו להם שני בנים, רפי זכרו לברכה ויהושע יבדל לחיים ארוכים. רינגל נהרג בהתפוצצות מחסן חומרי נפץ בחורשות כפר מנחם.

*"אהוב על כולם בתמימותך המבוגרת מסירות בלי גבול, ללא היסוסים ועל כן נתגעגע אליך – אשליה נערגת שתוסיף ותיצעד איתנו בכל הדרכים." תמר מן*

**עמרם בן חורין**

עמרם נולד בארבעה בספטמבר 1939 בכפר מנחם, בן בכור להוריו תקווה ויהודה זכרם לברכה. בשנת 1964 נישא לשולמית ונולד להם בן, צור. עמרם נהרג במלחמת ששת הימים בהסתערות על העיר עזה.

" *דומה היית עלי כקפיץ דרוך. תמיד דרוך. עוד מעט ישתחרר המרץ העצור בך, המאופק, ואתה תפרוש ידיך לקראת העולם והעולם נפתח לפניך בכוחך אתה"* חיים רשף (אנצ'קובסקי)

**יוחנן בן חורין**

יוחנן נולד בעשרה באפריל 1945 בכפר מנחם להוריו תקווה ויהודה זכרם לברכה. את שירותו הצבאי עשה במסגרת הנח"ל. במאי 1967 גויס לחזית הדרום. יוחנן נהרג במהלך הסתערות כוח צנחנים על מתחם מצרי. יהי זכרו ברוך.

*"יוחנן השמח ומשמח אחרים, יוחנן אוהב מעשי הקונדס ובעל ההומור הטוב, שלא עבר מעולם בבדיחות הדעת את גבול המותר, כי לא יפגע לעולם בזולתו, בחבר" . משה ישראל*

**דני גלבוע**

דני נולד בשלושה-עשר במרץ 1942 בכפר מנחם, בן בכור להוריו דבורה וחיים ז"ל. בקיץ 1967 נשא לאשה את שרה ונולדו להם שתי בנות, יערה ונירית. בנובמבר 1970 נפל, בדרכו לשירות מילואים.

"לעיתים תהיתי על אותו אי תיאום כביכול, שבין צעיר וחסון, רחב כתפיים, שצעדו אליך צעד, לבין החיוך המביש מעט שהיה מזדהר לקראתך מעם עיניו, כשפניו מופנות אליך בנכונות מתמדת להקשבה". חיים רשף (אנצ'קובסקי)

**גבריאל ברעם**

גברי נולד בעשרים ושישה בדצמבר 1954 בכפר מנחם, בנם הצעיר של רוזקה ומיירים זכרם לברכה. כאשר פרצה מלחמת יום הכיפורים גויס לחזית המצרית וכשלא התקבל ממנו כל סימן חיים הוא הוכרז נעדר. כחצי שנה לאחר סיום המלחמה נמצא הטנק בו נהרגו גברי וכל צוות הטנק.

*"גברי האחראי, הקפדן, תמיד עסוק – בלימודים, בחברה ובשיחות רעים. גברי של חיוך רחב ומאיר פנים הרוכש לו בקלות חברות וחברים. גברי של המשפחה-הורים בעדיפות ראשונה!"*

**עמוס ברגר**

עמוס נולד בארבעה-עשר בינואר 1953 בכפר סבא להוריו אליהו וצילה זכרם לברכה. בטרם מלאה לו שנה הצטרפה המשפחה לכפר מנחם. לאחר שנת שירות בשומר הצעיר התגייס לשריון. עמוס נהרג במלחמת יום הכיפורים בקרבות רמת הגולן.

"*עינים בוהות, חושבות, חודרות היו לך. העיינים האלה דיברו ואילו אתה לא הרבת לדבר, אך ניתן היה לראות שהמוח חושב..." אלזה זלינגר*

**ראובן כהן**

ראובן נולד בשניים במרץ 1946 בקבוצת אבוקה, בן בכור לז'וז'ה ואביגדור זכרם לברכה. עם התפרקות הקבוצה עברה המשפחה לכפר מנחם. ב-1971 נשא לאישה את אתי. ראובן נפל במלחמת יום הכיפורים בקרבות רמת הגולן.

*"ראובן האמן, ראובן המעצב בחומר ובצבע, ראובן אשר מעניק ברישומיו חיות ועוקצנות לעלון הקיבוץ...ראובן המחפש ללא ליאות מבע לדחפי העשייה והיצירה ותורם מהם לביתו."*

**גיא שלו**

גיא נולד בכפר מנחם בשנים-עשר באפריל 1960. בנם הבכור של טוביה זכרו לברכה ושרקה תיבדל לחיים ארוכים. לאחר סיום לימודיו התגייס לסיירת גולני. גיא נהרג בפשיטת צה"ל על מעוזי מחבלים בדרום לבנון. יהי זכרו ברוך.

*"שער זהוב, עיינים צוחקות, יפה ותמיד עם חיוך. כתפיים רחבות עם הרבה מקום להישען ולב גדול עם פינה קטנה לכל אחד, תמיד מהווה מרכז, חיוך שובה לב שממיס כל טענה" משה זילברשטיין*

**גדי פטיש**

גדי נולד בכפר מנחם בעשרים וחמישה ביוני 1944 להוריו יוכבד ואברשקה זכרם לברכה. גדי נישא לאינה ונולדו להם שתי בנות, הדר ויפעת. בשל הצלילות הרבות בקישון במהלך שירותו הצבאי, חלה בסרטן. לאחר מאבק עיקש במחלה נפטר גדי בגיל 45.

*גדי היה עבורי חבר אמיתי במלוא מובן המילה. היה יפה תואר, היה בעל לב זהב, נמרץ, בעל יוזמה וכל הטוב שקיים.. תמיד לעניין בלי שום חוכמות וחשבונות. טוביה שלו*

**יואל בן אשר**

יואל נולד בעשרים ושלושה במרץ 1951, להוריו ארלט ורפאל זכרם לברכה בקיבוץ דן, משם הגיעה המשפחה לכפר מנחם. בקיץ 1973 נשא לאישה את סמדר ונולדו להם שלושה ילדים, נועם, אלה וענבל. בשל הצלילות הרבות בקישון, במהלך שירותו בצבא, חלה בסרטן ותוך שנה מגילוי המחלה מצא את מותו. יהי זכרו ברוך.

"כזה היית עבורי וכזה תישאר לעולם – פורץ דרכים חדשות במעלה ההר, מתמודד כהלכה עם אתגרי החיים ותמיד עם חיוך רחב ולב אוהב" נועם בן אשר